Frigivelsen af porno betragtes ofte som et eksempel på dansk frisind. Men hvor langt rækker frisindet, når det gælder pornoindustriens nye satsning på sexrobotter? Umiddelbart kan man trække på smilebåndet og lade det være en privatsag. Men så simpelt er det ikke.

For et par uger siden præsenterede en international forskergruppe en rapport, der tager højde for mange af de etiske spørgsmål, som sexrobotter rejser nu og i den nære fremtid (The Foundation for Responsible Robotics). Spørgsmål, som bør få opmærksomhed her i landet.

Danmark er et foregangsland, når det gælder robotteknologi i det sociale arbejde. Eksempler er robotdyr i demensplejen og avancerede robotdukker som et kommunalt tilbud til unge piger, der ønsker at kende alvoren i drømmen om at få børn.